Etelä-Karjalan hyvinvointialueella suunnitteilla koko henkilöstöä koskevat yt-neuvottelut

Etelä-Karjalan hyvinvointialue (Ekhva) suunnittelee koko henkilöstöä koskevien yhteistoimintaneuvottelujen käynnistämistä lokakuussa. Asia on aluehallituksen linjattavana ensi maanantaina.

-Arviomme on, että joudumme vähentämään yhteensä enintään 450 henkilötyövuotta sekä lisäksi toteuttamaan merkittäviä toiminnallisia muutoksia, joilla voi olla vaikutuksia henkilöstön palvelusuhteen ehtoihin. Tavoitteemme on edelleen valmistelun edetessä ja yhteistoimintaneuvotteluissa löytää konkreettisia vaihtoehtoja henkilöstövähennysten määrälle. Esimerkiksi ostopalveluiden kotiutus omaksi toiminnaksi on tunnistettu mahdollisuudeksi, hyvinvointialuejohtaja Sally Leskinen sanoo.

Valtion kanssa käydyissä lisärahoituskeskusteluissa on käynyt selväksi, että hyvinvointialueen on kohdennettava toimintaansa aiempaa tiukemmin lakisääteisiin palveluihin ja alennettava kustannuksia. Aluehallitus on käsitellyt 22.9.2025 Etelä-Karjalan hyvinvointialueen talousarviovalmistelua vuodelle 2026 ja edellyttänyt, että talousarvio valmistellaan siten, että vuonna 2026 ei synny uutta alijäämää. Tämä tarkoittaa noin 34 miljoonan euron lisäsopeutusten toteuttamista ensi vuoden aikana. Valtion hyvinvointialueen saama rahoitus ja lopullinen sopeutusten euromäärä tarkentuu syksyn 2025 edetessä.

Etelä-Karjalan hyvinvointialueella tähän saakka toteutettujen toiminnallisten muutosten avulla on saavutettu merkittäviä toiminnan uudistuksia ja sopeutuksia, mutta vuoden 2026 sopeutustavoitteen saavuttaminen ei ole enää mahdollista ilman, että toimenpiteet tulevat pitämään sisällään myös merkittäviä henkilöstön vähennyksiä.

-Jo tehtyjen toimien ansiosta olemme tänä vuonna onnistuneet laskemaan toimintakulujemme kasvun historiallisen alas, reiluun prosenttiin vaikka meitä on haastanut esimerkiksi kansallinen palkkaratkaisu ja inflaatio. Eli paljon on yhdessä jo tehty, mutta vielä enemmän on valitettavasti edessä, Leskinen toteaa.

Vähintään kuuden viikon neuvottelut

Yhteistoimintaneuvotteluissa on ennen budjetin vahvistamista tarkoitus käsitellä talousarvioehdotuksen perusteita, vaikutuksia ja vaihtoehtoja. Neuvotteluja käydään vähintään kuuden viikon ajan ellei toisin nimenomaisesti sovita.

Koko organisaatiotasoa koskevat yhteistoimintaneuvottelut tulee käydä syksyn 2025 aikana.

Tänään 2.10. alkavat niin ikään Honkaharjua ja keskussairaalaa koskevat yt-neuvottelut. Näissä neuvotteluissa irtisanomisia tai osa-aikaistamisia voi olla noin 115 henkilötyövuotta. Tämä sopeutus ei sisälly tulevien, koko organisaatiota koskevien yt-neuvottelujen vähennystavoitteeseen.

Ekhva antoi sopeutustarpeista ensimmäisen ennakkovaroituksen jo 22.9.2025, jolloin se tiedotti Honkaharjun ja keskussairaalan neuvottelujen käynnistämisestä.

Etelä-Karjalan hyvinvointialue tulee käymään yhteistoimintaneuvottelut viime vuonna solmitun kumppanuussopimuksen hengessä, vaikka edunvalvontaan liittyviä näkemyseroja on neuvotteluosapuolten kesken odotettavissa.

Henkilöstöä Ekhvalla on tällä hetkellä noin 5500.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418